**Indokolás**

**a jogalkotásról szóló 2010. évi CXXX. törvény alapján**

**Mátraterenye Község Önkormányzata Képviselő-testületének**

**16/2020. (XII. 7.) rendelete**

**önkormányzati rendelet hatályba nem lépéséről**

Mátraterenye Község Önkormányzatának képviselő-testülete 2020. november 25-én döntött az idegenforgalmi adóról szóló 15/2020. (XI. 25.) önkormányzati rendelet (a továbbiakban: Ör.) bevezetéséről.

Az elfogadott és kihirdetett rendelet: Mátraterenye Község Önkormányzata Képviselő-testületének 15/2020. (XI.25.) rendelete az idegenforgalmi adóról 2021. január 1-jén lépne hatályba.

Az Ör. bevezetésének indoka volt:

Mátraterenye Község Önkormányzat Képviselő-testülete 2020. januári 29-én tartott testületi ülésén határozott arról, hogy megvizsgálja az idegenforgalmi adó, mint helyi adó bevezetésének lehetőségét.

A helyi adókról szóló 1990. évi C. törvény III. fejezete a kommunális jellegű adók között lehetőséget teremt arra, hogy a helyi önkormányzat eldöntse, hogy a településen be kívánja-e vezetni az idegenforgalmi adót, mint az önkormányzat feladatellátásaihoz forrást biztosító helyi adónemet.

Az adónem a lakosságra anyagi terhet nem ró, mivel nem az önkormányzat illetékességi területén állandó lakosként élő magánszemélyeket, hanem a legalább egy vendégéjszakát községünkben eltöltő, idelátogató magánszemélyeket terheli.

2020. november 4-én hatályba lépett a veszélyhelyzet kihirdetéséről szóló 478/2020. (XI.3.) Korm. rendelet.

Ezt követően került kihirdetésre a Kormány 535/2020. (XII. 1.) Korm. rendelete a koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről, melynek értelmében:

* a 2021. évben végződő adóévben a helyi adó és a települési adó mértéke nem lehet magasabb, mint az ugyanazon helyi adónak, települési adónak az  e  rendelet hatálybalépése napján hatályos és alkalmazandó önkormányzati adórendeletben megállapított adómértéke.
* Az  önkormányzatnak az  e  rendelet hatálybalépése napján hatályos adórendelete szerinti adómentességet, adókedvezményt a 2021-ben végződő adóévben is biztosítania kell.
* A települési önkormányzat a 2021. évre új helyi adót, új települési adót nem jogosult bevezetni.

Az önkormányzat is elkötelezett abban a kérdésben, hogy sikerüljön a járvány időszakát a lehető legkevesebb veszteséggel átvészelni.

Jelen helyzetben nem lehet felelősséggel prognosztizálni a járvány végét, ráadásul feltétlenül olyan gazdasági hatásokkal jár, és ezek a hatások még tovább szélesedhetnek, amely munkahelyek elvesztésével, vállalkozások megszűnésével járhatnak, legalábbis ideiglenesen.

Fentiek indokolják annak az önkormányzati döntésnek a meghozatalát, hogy ne lépjen hatályba az idegenforgalmi adóról szóló 15/2020. (XI. 25.) önkormányzati rendelet.

Mátraterenye, 2020. december 7.

Urbányi Edina

jegyző

**Előzetes hatásvizsgálat a**

**Mátraterenye Község Önkormányzata Képviselő-testületének**

**16/2020. (XII. 7.) rendelete**

**önkormányzati rendelet hatályba nem lépéséről**

A jogalkotásról szóló 2010. évi CXXX. törvény 17. §-a alapján, az előzetes hatásvizsgálattal a jogszabály előkészítője felméri a szabályozás várható következményeit. Önkormányzati rendelet esetén a helyi önkormányzat képviselő-testületét az előzetes hatásvizsgálat eredményéről tájékoztatni kell. Ugyanezen törvény 17. § (2) bekezdése értelmében, a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

Mátraterenye Község Önkormányzata Képviselő-testületének 16/2020. (XII. 7.) rendelete önkormányzati rendelet hatályba nem lépéséről ( továbbiakban: rendelet) várható hatásai – a Jat 17. § (2) bekezdésében foglalt elvárások tükrében – az alábbiak szerint összegezhetőek:

A tervezett jogszabály várható következményei, különösen

Társadalmi hatásai: Az idegenforgalmi adó be nem vezetése enyhítheti az idegenforgalom koronavírus-járvány miatti visszaesését.

Gazdasági hatásai: Az önkormányzat elesik a várt idegenforgalmi adó bevételtől.

Költségvetési hatásai: Az önkormányzat plusz bevételhez juthatott volna úgy, hogy a bevezetésre tervezett adónem a lakosságra anyagi terhet nem rótt volna, mivel nem az önkormányzat illetékességi területén állandó lakosként élő magánszemélyeket, hanem a legalább egy vendégéjszakát községünkben eltöltő, idelátogató magánszemélyeket terhelte volna.

Környezeti következményei: A rendeletben foglaltaknak közvetlen környezeti hatása nincs.

Egészségi következményei: Egészségügyi következményekre nem számítunk.

Adminisztratív terheket befolyásoló hatásai: Adminisztratív terheket nem keletkeztet.

Megalkotásának szükségessége, a jogalkotás elmaradásának várható következményei: A járványveszély időszakában negatív társadalmi hatásokkal járhat, elsősorban egzisztenciálisan, de a társadalmi szolidaritás deficitjét illetően is, ha az önkormányzat ragaszkodna az idegenforgalmi adó bevezetéséhez. A jogalkotás elmaradása esetén magasabb szintű jogszabályba ütközés esete állna fenn, ugyanis a Kormány 535/2020. (XII. 1.) Korm. rendelete a koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről értelmében - A települési önkormányzat a 2021. évre új helyi adót, új települési adót nem jogosult bevezetni.

Alkalmazásához szükséges személyi, szervezeti, tárgyi és pénzügyi feltételek: A rendelet elfogadása esetén többlet személyi, szervezeti, tárgyi és pénzügyi feltételt nem igényel.

Urbányi Edina

jegyző